CPN:เติบโตมีเสถียรภาพในระยะยาวแนะนำซื้อราคาเป้าหมาย 70 บาท
CPN แนะนำซื้อ โดยให้ราคาพื้นฐาน 70 บาท (Sum-of-parts) โดยคาดการณ์กำไรสุทธิปี 59/60/61 เติบโต 17%/13%/21% ซึ่งการเติบโตมาจากการเปิดมอลล์ใหม่ (2-3 แห่งต่อปี), การเพิ่มขึ้นของค่าเช่า 3-5%, การขยายสินทรัพย์ และเปิดขายโครงการคอนโด (ซึ่งจะเริ่มมีรายได้และกำไรตั้งแต่ปี 61 เป็นต้นไป) ซึ่งเชื่อว่าแผนธุรกิจและกลยุทธ์ที่ชัดเจน และการบริหารงานอย่างมืออาชีพ ทำให้ CPN เติบโตได้อย่างมีเสถียรภาพในระยะยาว
26 ส.ค. 2559

บล.ดีบีเอส วิคเคอร์ส ระบุในบทวิเคราะห์วันนี้ (26 ส.ค.) ว่า บริษัท เซ็นทรัลพัฒนา จำกัด (มหาชน) หรือ CPN บริษัทยังคงเป้าหมายการเติบโตรายได้ 14-15% ในปี 59 โดยในช่วงครึ่งแรกปีนี้ รายได้เติบโต 17%เทียบช่วงเดียวกันของปีก่อนเนื่องจากเปิดโครงการใหม่ 4 แห่งในปี 59 (ระยอง, ภูเก็ต, เวสต์เกท และอีสท์วิลล์) และอัตราการเช่าพื้นที่ของเซ็นทรัลปิ่นเกล้าเพิ่มขึ้นหลังปรับปรุงเฟส 1 เสร็จตั้งแต่ธ.ค.59 ส่วนรายได้ค่าเช่าในพื้นที่เดิมสูงขึ้น 3% เทียบช่วงเดียวกันของปีก่อน
ประสบความสำเร็จในการเปิดมอลล์ที่ 30 (นครศรีธรรมราช) เมื่อ 28 ก.ค.59 ที่ผ่านมา โดยมีพื้นที่ให้เช่าสุทธิ 2.6 หมื่นตรม.และมีอัตราการเช่าพื้นที่วันแรกที่เปิด 80% (ปี 59 เปิดโครงการเดียว)
ปรับปรุงมอลล์เดิม &amp; ขยายกิจการเพื่อเพิ่มรายได้ที่ต่อเนื่องในระยะยาว บริษัทกำลังปรับปรุง 4 โครงการ (บางนา, พัทยา, ภูเก็ต และแจ้งวัฒนะ) ซึ่งจะแล้วเสร็จภายในปีนี้ และสร้างรายได้เพิ่มในปี 60 เป็นต้นไป และในปี 60 มีแผนปรับปรุง 5 โครงการ (เซ็นทรัลเวิลด์, พระราม 1, เชียงใหม่แอร์พอร์ต และภูเก็ต 1 ซึ่งจะเสร็จภายในปี 60 และสร้างรายได้เพิ่มตั้งแต่ปี 61 เป็นต้นไป สำหรับเงินลงทุนวางไว้ที่ 15-17 พันล้านบาทในช่วง 3 ปีข้างหน้า โดยจะเปิดมอลล์ใหม่ 2-3 แห่งตั้งแต่ปี 61 เป็นต้นไป และปรับปรุงมอลล์ที่มีอยู่ดังข้างต้น แหล่งที่มาของเงินลงทุน คือ กระแสเงินสดจากการดำเนินงาน และการขายสินทรัพย์ของกอง REIT
 ส่วนโครงการคอนโดเพื่อขาย บริษัทมีเป้าหมายเปิดขาย 3 โครงการต่อปี ซึ่งขณะนี้เปิดขายไปแล้ว 3 โครงการ มูลค่าโครงการรวม 3 พันล้านบาท ราคาเฉลี่ยที่ 2 ล้านบาท/ยูนิต (เชียงใหม่-ยอดขาย Presales 100%, ขอนแก่น–100% และระยอง–95%) จะโอนรับรู้รายได้ในปี 61 ทั้งนี้บริษัทกล่าวว่าขณะนี้มีที่ดินพร้อมที่จะเปิดขายคอนโดได้อีก 17 โครงการ
เรื่องการแปลงกองทุน CPNRF เป็น REIT ทาง CPN ตัดสินใจแปลงแล้ว ขณะนี้รอการอนุมัติ ซึ่งหากเป็นไปตามแผน ก็จะแปลงเสร็จในราวต้นปี 60 และแม้ว่าจะมีประเด็นเรื่องภาษีเงินปันผลของกอง REIT แต่ CPN เชื่อว่าการที่กองทุนกู้ยืมได้เพิ่ม ทำให้จะมีการเติบโตที่ดีและช่วยเพิ่ม Yield มาชดเชยกับอัตราภาษี 20% ที่บริษัทจะต้องจ่ายได้ (กอง REIT สามารถกู้ยืมได้ 35% ของมูลค่าสินทรัพย์สุทธิ และกู้ได้สูงถึง 60% ถ้าเป็น REIT ที่ได้รับการจัดอันดับเครดิต (Investment rating) ขณะที่กองทุนอสังหาริมทรัพย์กู้ได้ไม่เกิน 10% ของมูลค่าสินทรัพย์สุทธิ ส่วน CPNCG ไม่มีแผนที่จะแปลงเป็น REIT ซึ่งกองทุนนี้มีสินทรัพย์โครงการเดียว คือ อาคารสำนักงานเซ็นทรัลเวิลด์) บริษัทอาจขายสินทรัพย์เข้ากอง REIT ในปี 60 โดยกำลังศึกษาอยู่
แนะนำซื้อ โดยให้ราคาพื้นฐาน 70 บาท (Sum-of-parts) โดยคาดการณ์กำไรสุทธิปี 59/60/61 เติบโต 17%/13%/21% ซึ่งการเติบโตมาจากการเปิดมอลล์ใหม่ (2-3 แห่งต่อปี), การเพิ่มขึ้นของค่าเช่า 3-5%, การขยายสินทรัพย์ และเปิดขายโครงการคอนโด (ซึ่งจะเริ่มมีรายได้และกำไรตั้งแต่ปี 61 เป็นต้นไป) ซึ่งเชื่อว่าแผนธุรกิจและกลยุทธ์ที่ชัดเจน และการบริหารงานอย่างมืออาชีพ ทำให้ CPN เติบโตได้อย่างมีเสถียรภาพในระยะยาว